വാക്സിനേഷന് വിദ്യാര്ഥികള്ക്കും തൊഴിലാളികള്ക്കും മുന്ഗണന കാസര്ഗോഡ്: 18 വയസ് കഴിഞ്ഞ വിദ്യാര്ഥികള്, തൊഴിലാളികള് എന്നിവരെ മുന്ഗണനാ വിഭാഗത്തില് ഉള്പ്പെടുത്തി കോവിഡ് വാക്സിനേഷന് വേഗത്തിലാക്കാന് ജില്ലാ കളക്ടര് സ്വാഗത് ഭണ്ഡാരി നിര്ദേശം നല്കി. ഓണ്ലൈനില് നടത്തിയ ജില്ലാതല കൊറോണ കോര് കമ്മിറ്റി യോഗത്തിലാണ് നിര്ദേശം. വിദ്യാര്ഥികള്, നിര്മാണ തൊഴിലാളികള്, മറ്റു തൊഴിലാളികള് തുടങ്ങിയവര്ക്ക് മുന്ഗണന നല്കി പ്രത്യേക വാക്സിനേഷന് ക്യാമ്ബുകള് നടത്തും. ഇതര ഗുരുതര അസുഖങ്ങളുള്ളവര്ക്കും വാക്സിന് ലഭ്യമാക്കാന് കളക്ടര് നിര്ദേശിച്ചു. ജില്ലയിലെ കോവിഡ് സ്ഥിരീകരണ നിരക്ക് പരമാവധി കുറച്ചു കൊണ്ടുവരാന് പരിശോധനകളുടെ എണ്ണം വര്ധിപ്പിക്കാനും പരമാവധി ആര്ടിപിസിആര് തന്നെ ചെയ്യാനും യോഗം തീരുമാനിച്ചു. ബോധവത്കരണത്തിനായി ആരംഭിച്ച മാഷ് പദ്ധതിയുടെ പ്രവര്ത്തനം താത്കാലികമായി അവസാനിപ്പിച്ചു. 10, 11 തീയതികളിലെ വിനായക ചതുര്ഥി ആഘോഷങ്ങള് ക്ഷേത്രത്തിനകത്ത് കോവിഡ് മാനദണ്ഡങ്ങള് പാലിച്ച് പൂജാ ചടങ്ങുകള് മാത്രമായി നടത്താന് യോഗം അനുമതി നല്കി. ഘോഷയാത്ര ഒഴിവാക്കേണ്ടതും ചടങ്ങിന്റെ ഭാഗമായുള്ള യാത്ര പരമാവധി പത്ത് പേരെ മാത്രം ഉള്ക്കൊള്ളിച്ച് നടത്താവുന്നതുമാണ്.